OBH 10258/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása:
A panaszos az Országgyűlési Biztos Hivatalához intézett beadványaiban azt sérelmezte, hogy Szentmártonkáta Önkormányzata 1997 májusától nem nyújt lakásfenntartási támogatást, továbbá az energiatámogatás iránti igényét is elutasította, holott 1997 decemberére a MÁV Rt. felé közel 180 ezer forint lakbér és közüzemi díj hátraléka halmozódott fel.
A szociális biztonsághoz való jog sérelmének gyanúja miatt a polgármestertől felvilágosítást kértem.
Az ügy jogszabályi háttere:
- 1993. évi III. tv.
- 7/1997.(IV.10.) Önkormányzati rendelet
- 6/1993.(IV.10.) Önkormányzati rendelet
- 51/1997.(III.19.) Korm.rendelet
- 1949. évi XX. tv. 70/E §-a
A megállapított tényállás:
Az önkormányzat jól ismeri a panaszos és családja problémáit, mivel rendszeresen felülvizsgálják helyzetüket a különböző jogcímeken odaítélt támogatásokhoz és segélyekhez. A panaszos családja 1997 évben összesen 96.500 Ft támogatásban részesült.
A MÁV Rt. felé fennálló tartozásukat eltitkolták, 1996 október óta lakbért sem fizetnek, s a kapott részletfizetési kedvezménnyel sem éltek, s a megállapított támogatásokból sem kísérelték meg törleszteni hátralékukat.
A fentiekre figyelemmel döntött úgy az önkormányzat Népjóléti- és Szociális Bizottsága, hogy a rendszeres ellátáson felül megállapításra kerülő támogatásokat 1998-tól lakbértartozásra utalja át.
A panaszos energia kompenzáció iránti kérelmét is továbbították az Energia Alapítványnak, amelyről az döntött is.
A vizsgálat megállapításai:
Szentmártonkáta Önkormányzata eljárásával alkotmányos visszásságot nem okozott, mert a körülményeihez képest a panaszost megfelelő szociális támogatásban részesítette. Ezért a beadványt az állampolgári jogok országgyűlési biztosáról 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdése alapján a panaszost e jelentés egy példányának megküldésével értesítem.

Budapest, 1998. 06. 04.

Dr. Polt Péter